KOMISIJOS REGLAMENTAS (EB) Nr. 384/2008
2008 m. balandžio 29 d.
iš dalies keičiantis Reglamentą (EB) Nr. 1266/2007 dėl sąlygų, kurių laikantis vaikingoms patelėms taikomos draudimo išvežti gyvūnus, numatyto Tarybos direktyvoje 2000/75/EB, išimtys
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 1 dalies c punktą, 11 ir 12 straipsnius ir 19 straipsnio trečią pastraipą,
kadangi:
(1)
Komisijos reglamente (EB) Nr. 1266/2007 (2) nustatomos kontrolės, stebėsenos, priežiūros ir gyvūnų judėjimo ribojimų taisyklės, susijusios su mėlynojo liežuvio liga, taikomos gyvūnams ribojimų taikymo zonose bei išvežamiems iš jų. Jame taip pat nustatytos neatsparių rūšių gyvūnų, jų spermos, kiaušialąsčių ir embrionų judėjimui taikomo išvežimo draudimo, numatyto Direktyvoje 2000/75/EB, išimčių sąlygos.
(2)
Atsižvelgiant į naują mokslinę informaciją, neseniai surinktą apie mėlynojo liežuvio ligos viruso patogenezę, susijusią su galimu transplacentiniu mėlynojo liežuvio ligos viruso perdavimu, turėtų būti imamasi tam tikrų atsargumo priemonių, siekiant užkirsti kelią ligos plitimui per vaikingas pateles arba kai kuriuos gyvūnų naujagimius.
(3)
Gyvūnai, buvę ligai atsparūs prieš dirbtinį apvaisinimą arba kergimą dėl vakcinacijos inaktyvuota vakcina ar įgimto imuniteto, arba tam tikrą laikotarpį buvę apsaugoti nuo ligos sukėlėjo pernešėjų aktyvumo, ir kuriems atlikus tam tikrus laboratorinius tyrimus buvo gauti neigiami rezultatai, nelaikomi keliančiais didelio pavojaus, susijusio su mėlynojo liežuvio liga. Todėl draudimo išvežti gyvūnus išimtis turėtų būti įmanoma taikyti tik tokioms saugioms vaikingoms patelėms.
(4)
Todėl Reglamentą (EB) Nr. 1266/2007 reikėtų atitinkamai iš dalies pakeisti. Tačiau šio reglamento nuostatas reikėtų pakartotinai apsvarstyti artimiausioje ateityje, atsižvelgiant į gautas papildomas žinias.
(5)
Jeigu neatsparių rūšių gyvūnų judėjimui nustatytos išvežimo draudimo išimtys yra taikomos tokiems gyvūnams, skirtiems prekiauti Bendrijoje arba eksportuoti į trečiąją šalį, sveikatos sertifikatuose, numatytuose Tarybos direktyvoje 64/432/EEB (3), Tarybos direktyvoje 91/68/EEB (4), Tarybos direktyvoje 92/65/EEB (5) ir minėtuose Komisijos sprendime 93/444/EEB (6), turi būti pateikiama nuoroda į Reglamentą (EB) Nr. 1266/2007. Tikslinga numatyti tekstą, kuriuo būtų papildomi šie sveikatos sertifikatai, siekiant išsamiau išdėstyti sveikatos sąlygas, kurių laikantis vaikingoms patelėms būtų taikomos išvežimo draudimo išimtys.
(6)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1266/2007 III priedo A skirsnis iš dalies keičiamas taip:
1)
1 punkto pirmoji pastraipa pakeičiama taip:
„Ne mažiau kaip 60 dienų iki išsiuntimo dienos gyvūnai laikomi tam tikru metų laiku mėlynojo liežuvio liga neužkrėstoje zonoje laikotarpiu, kuriuo ligos sukėlėjų pernešėjų nėra ir kuris nustatytas remiantis V priedu, ir jiems ne anksčiau kaip prieš septynias dienas iki išvežimo buvo atliktas sukėlėjo nustatymo tyrimas, numatytas Pasaulio gyvūnų sveikatos organizacijos (TEB) (7) parengtame Sausumos gyvūnų diagnostinių tyrimų ir vakcinų vadove (toliau - OIE Sausumos gyvūnų vadovas), kurio rezultatai buvo neigiami.
2)
Punktas papildomas šiomis pastraipomis:
„Vaikingų patelių atveju turi būti laikomasi bent vienos iš 5 punkto b, c ir d papunkčiuose ir 6 bei 7 punktuose numatytų sąlygų prieš apvaisinimą arba kergimą arba 3 punkte numatytos sąlygos, o tyrimas turi būti atliktas ne anksčiau kaip septynias dienas iki išvežimo.
Gyvūnų, skirtų prekiauti Bendrijoje arba eksportuoti į trečiąją šalį, atitinkamuose sveikatos sertifikatuose, nustatytuose direktyvose 64/432/EEB, 91/68/EEB ir 92/65/EEB, arba minėtuose Sprendime 93/444/EEB, atitinkamai įrašomas vienas iš tokių papildomų sakinių:
„Patelė(-s) nėra vaikinga(-os)“, arba
„Patelė(-s) gali būti vaikinga(-os) ir atitinka … sąlygą (-as) (nustatytą(-as) 5 punkto b, c ir d papunkčiuose ir 6 bei 7 punktuose prieš apvaisinimą arba kergimą, arba 3 punkte nustatytą sąlygą; nurodykite atitinkamus punktus)“.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Primta Briuselyje, 2008 m. balandžio 29 d.